感興簡歐陽仲純兄弟
作者：畢仲游
朝代：宋

paragraphs: 昔我來潁州，繫馬西湖濱。
潁州絕褊小，所愛民心淳。
中間入南國，八載寄壽春。
去潁無十舍，土風已頑羣。
從茲重所處，不敢擇要津。
遷徙雖未固，常願爲潁民。
今者伯氏來，得官邑相鄰。
民愚少鬭訟，所訊由饑貧。
吏戇不識字，况復能舞文。
惟有租與貸，未免勞躬親。
而我無官事，獨得頤精神。
日高偃空房，睡足方欠伸。
日暮近燈燭，誦書忘冠巾。
懶來起復坐，自在如閒雲。
憶昨遊京師，交友千百羣。
賢否未可辨，正直惟仲純。
仲純年始壯，氣概雄三軍。
文章不待學，下筆如千鈞。
飲酒或一醉，萬物如埃塵。
近過潁州見，顔色彌清醇。
兄弟亦相遇，磊落皆奇人。
邀我上書堂，爲我拂素茵。
呼奴正大案，食飲羅甘辛。
論議不惜口，彼此從天真。
夜川月色黑，笑語猶相聞。
丈夫各有志，大者思經綸。
其志苟未得，不如安其身。
何時買鋤犁，耕鑿潁水垠。
潁鯉如可釣，持竿就漪淪。
相逢俟頭白，不復思淮瀕。